CELEX: 32012R0356
Language: sl
Date: 2012-04-24 00:00:00
Title: Izvedbena uredba Komisije (EU) št. 356/2012 z dne 24. aprila 2012 o spremembi Izvedbene uredbe (EU) št. 1239/2011 glede obdobij za predložitev ponudb za drugi in poznejše delne javne razpise za tržno leto 2011/2012 za uvoz sladkorja po znižani carinski dajatvi

25.4.2012   
            
            
               SL
            
            
               Uradni list Evropske unije
            
            
               L 113/4
            
         IZVEDBENA UREDBA KOMISIJE (EU) št. 356/2012
   z dne 24. aprila 2012
   o spremembi Izvedbene uredbe (EU) št. 1239/2011 glede obdobij za predložitev ponudb za drugi in poznejše delne javne razpise za tržno leto 2011/2012 za uvoz sladkorja po znižani carinski dajatvi
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode (Uredba o enotni SUT) (1), zlasti člena 187 v povezavi s členom 4 Uredbe,
   ob upoštevanju naslednjega:
   
               (1)
            
            
               Z Izvedbeno uredbo Komisije (EU) št. 1239/2011 (2) je bil odprt stalni javni razpis za tržno leto 2011/2012 za uvoz sladkorja z oznako KN 1701 po znižani carinski stopnji.
            
         
               (2)
            
            
               Ker se je razpoložljivost oskrbe na trgu sladkorja Unije izboljšala, je bilo z Izvedbeno uredbo Komisije (EU) št. 57/2012 (3) prekinjeno predlaganje ponudb za delne javne razpise, ki se končajo 25. januarja 2012, 1. februarja 2012 in 15. februarja 2012.
            
         
               (3)
            
            
               Stalno spremljanje trga je pokazalo, da se je razpoložljivost oskrbe s sladkorjem v Uniji le zmerno izboljšala. Kljub večjemu uvozu januarja 2012 se je ritem uvoza iz afriških, karibskih in pacifiških ter najmanj razvitih držav po sredini februarja 2012 znatno zmanjšal. To analizo je v upravljalnem odboru 8. marca 2012 potrdila tudi velika večina držav članic, ki so menile, da še vedno obstajajo težave z oskrbo in da se lahko te v tržnem letu še poslabšajo. To bi lahko zadevalo zlasti mala in srednje velika podjetja ter stranke s količinami, določenimi v dolgoročnih pogodbah.
            
         
               (4)
            
            
               Zato je primerno, da se določijo zgodnejša obdobja za predložitev ponudb in končni datumi, ki so z Izvedbeno uredbo (EU) št. 1239/2011 določeni za 6. junij 2012, 27. junij 2012 in 11. julij 2012.
            
         
               (5)
            
            
               Uredbo (EU) št. 1239/2011 bi bilo zato treba ustrezno spremeniti.
            
         
               (6)
            
            
               Da bi trg hitro spodbudili in zagotovili učinkovito upravljanje ukrepa, bi morala ta uredba začeti veljati na dan objave v Uradnem listu Evropske unije.
            
         
               (7)
            
            
               Ukrepi iz te uredbe so v skladu z mnenjem Upravljalnega odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   V členu 2 Izvedbene uredbe (EU) št. 1239/2011 se odstavek 2 nadomesti z naslednjim:
   
      „2.   Obdobja za predložitev ponudb za drugi in poznejše delne javne razpise začnejo teči prvi delovni dan po izteku prejšnjega obdobja. Končajo se ob 12:00 po bruseljskem času, in sicer 2. maja 2012, 23. maja 2012 in 6. junija 2012.“
   
   Člen 2
   Ta uredba začne veljati na dan objave v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 24. aprila 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 299, 16.11.2007, str. 1.
   
      (2)  UL L 318, 1.12.2011, str. 4.
   
      (3)  UL L 19, 24.1.2012, str. 12.